Πανερυθραϊκός Α.Σ.

Ο **Πανερυθραϊκός Αθλητικός Σύλλογος** είναι ελληνικό αθλητικό σωματείο το οποίο εδρεύει στη Νέα Ερυθραία. Ιδρύθηκε το 1931 και τα χρώματα του είναι το κόκκινο και το λευκό.

Προήλθε από τη συνένωση των παλιών ποδοσφαιρικών ομάδων «Όμιλος Φιλάθλων Ερμής» και «Γ.Σ. Ένωση Νέας Ερυθραίας» που λειτουργούσαν από το 1931, το οποίο θεωρείται ως επίσημο έτος ίδρυσής του. Ο σύλλογος χρησιμοποιεί ως αγωνιστική έδρα το Κλειστό Γυμναστήριο Νέας Ερυθραίας «Στέλιος Καλαϊτζής», και διατηρεί τμήματα ποδοσφαίρου, καλαθοσφαίρισης, πετοσφαίρισης και ποδηλασίας.

## Τμήμα ποδοσφαίρου
### Ίδρυση
Το τμήμα ποδοσφαίρου αποτελεί το πρώτο που δημιουργήθηκε ταυτόχρονα με την ίδρυση του συλλόγου ως "Ο.Φ. Ερμής" το 1931. Παλιότερος τοπικός σύλλογος υπήρξε ο Ερμής, ο οποίος αγωνιζόταν στη Γ΄ ΕΠΣΑ τη σεζόν 1937-38. Τη σεζόν 1938-39 επρόκειτο να ενταχθεί στην ΕΠΣΑ και η Ένωσις Ν. Ερυθραίας. Το Σεπτέμβριο του 1938 οι δύο ομάδες ανακοίνωσαν πως συγχωνεύονται:

:*"Τα δύο ποδοσφαιρικά σωματεία του Ομίλου Φιλάθλων Ερμού (Γ΄ κατηγορίας Αθηνών) και του Γυμναστικού Συλλόγου Ενώσεως Ν. Ερυθραίας συνεχωνεύθηκαν υπό την επωνυμίαν "Πανερυθραϊκός Α.Ο." και υπό την επωνυμίαν αυτήν θα κατέρχωνται εις το πρωτάθλημα Γ΄ Αθηνών της προσεχούς περιόδου."*

### Νεότερα χρόνια
* Κατά την αγωνιστική περίοδο 2010-11 ο Πανερυθραϊκός Α.Σ. πήρε μέρος στο Πρωτάθλημα του 2ου Ομίλου της Β' Κατηγορίας Ανδρών της Ε.Π.Σ.Α.
* Την αγωνιστική περίοδο 2011-12 ο Πανερυθραϊκός Α.Σ. πήρε μέρος στο Πρωτάθλημα του 2ου Ομίλου της Α' Κατηγορίας Ανδρών της Ε.Π.Σ.Α.

### Διακρίσεις
* Στις 03/05/2014 κέρδισε το Κύπελλο Ερασιτεχνών Ελλάδας επικρατώντας στον τελικό που διεξήχθη στην Κόρινθο του Ερμή Κιβερίου με 2-1. Στις 08/06/2014 έχασε στον τελικό του Σούπερ Καπ Ερασιτεχνών από την Α.Ε. Λάρισας με 2-1 στην παράταση.

### Συζήτηση για συγχώνευση
Το καλοκαίρι του 2025 η Α.Ε. Κηφισιάς που είχε μόλις κερδίσει την άνοδο στην Super League 1 ζήτησε από την διοίκηση του Πανερυθραϊκού την συγχώνευση των δύο ομάδων με στόχο κυρίως την δημιουργία νέου γηπέδου εκεί που βρίσκεται το ιδιόκτητο γήπεδο του συλλόγου της Νέας Ερυθραίας. Η πρόταση απορρίφθηκε με ψήφους 12-3 σε Γενική συνέλευση των μελών του Πανερυθραϊκού.

### Παρουσία ανά έτος

## Τμήμα καλαθοσφαίρισης

Το τμήμα καλαθοσφαίρισης αποτελεί το δεύτερο σε παλαιότητα για το σύλλογο μετά το ποδοσφαιρικό, με την ιστορία του να ξεκινά το 1975. Ως επίσημη έδρα διατηρεί το Κλειστό Γυμναστήριο Νέας Ερυθραίας «Στέλιος Καλαϊτζής», κατασκευής 1994 και χωρητικότητας 500 θεατών. Η ομάδα της Νέας Ερυθραίας αποτελεί μέλος της Ένωσης Σωματείων Καλαθοσφαίρισης Αττικής, στα τοπικά πρωταθλήματα της οποίας ξεκίνησε την αγωνιστική της πορεία.

## Τμήμα πετοσφαίρισης

Το τμήμα ανδρικής πετοσφαίρισης του συλλόγου ιδρύθηκε το 1977. Πρωτεργάτες του ήταν οι Μιχάλης Χατζηπέρρος, Κώστας Βακάκης και Αντώνης Γουρουντής. Έδρα του είναι το Κλειστό Γυμναστήριο Νέας Ερυθραίας «Στέλιος Καλαϊτζής», χωρητικότητας 300 θεατών. Αγωνίζεται με χρώματα το κόκκινο και το σκούρο μπλε. Νομικά αποτελεί ένα από τα ερασιτεχνικά τμήματα του συλλόγου.

## Τμήμα ποδηλασίας
Ο Πανερυθραϊκός διατηρεί τμήμα ποδηλασίας με αθλητές και αθλήτριες που αγωνίζονται σε όλες τις κατηγορίες σε Διασυλλογικούς, Τοπικούς, και Πανελλήνιους Αγώνες. Ο σύλλογος έχει εκπροσωπηθεί από αθλητές και αθλήτριες στις Εθνικές Ομάδες Ποδηλασίας.

Από τα ιδρυτικά μέλη του τμήματος ποδηλασίας του Πανερυθραϊκού ήταν οι αδερφοί Γιώργος και Σταμάτης Ρηγούτσος (1940-2006). Ο δεύτερος αγωνίστηκε για περισσότερα από 23 χρόνια με τα χρώματα της Α.Ε.Κ. και αναδείχθηκε πολλές φορές πρωταθλητής Ελλάδος στο δρόμο και την πίστα.

## Έντυπο
Το 2002 ο σύλλογος προχώρησε στην έκδοση περιοδικού με τίτλο *Σπορ στα Βόρεια*, το οποίο αργότερα ανέστειλε την κυκλοφορία του. Διευθυντής υπήρξε ο Αντώνης Γουρουντής, αρχισυντάκτης ο Γιώργος Μαμζερίδης, ενώ βασικοί συνεργάτες οι αδελφοί Παναγιώτης και Σταύρος Θανόπουλοι, ιστορικοί ερευνητές, συγγραφείς και δημοσιογράφοι του ελληνικού αθλητισμού.

## Παραπομπές


## Εξωτερικοί σύνδεσμοι
* 
* Πανερυθραϊκός Π.Σ.

Κατηγορία:Πανερυθραϊκός Α.Σ.
Κατηγορία:Αθλητικοί σύλλογοι Αττικής
Κατηγορία:Ιδρύσεις αθλητικών συλλόγων το 1931
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1931
Κατηγορία:Ελληνικοί σύλλογοι ποδηλασίας